**“Сот приставдар жөнүндө”**

**Кыргыз Республикасынын Мыйзамынын долбооруна**

**МААЛЫМКАТ-НЕГИЗДЕМЕ**

“Сот приставдары жөнүндө” Кыргыз Республикасынын Мыйзамынын бул долбоору Кыргыз Республикасынын Конституциясынын нормаларына, ошондой эле анын жоболорун иштеп чыгууда кабыл алынган Кыргыз Республикасынын тиешелүү ченемдик укуктук актыларына ылайык жана сот приставдарынын болгон практикалык тажрыйбасынын негизинде даярдалган.

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 17-беренесинин 1-бөлүгүнө, ошондой эле Кыргыз Республикасынын Өкмөтүнүн 2015-жылдын 26-июнундагы № 5389-V токтому менен бекитилген Мыйзам чыгаруу техникасы боюнча нускаманын 104-пунктуна ылайык «Сот приставдар жөнүндө» Кыргыз Республикасынын Мыйзамы ченемдик укуктук актынын жаңы редакциясы түрүндө жол-жоболоштурулат, анткени колдонуудагы редакцияга киргизилген өзгөртүүлөрдүн жана толуктоолордун саны, ченемдик укуктук актынын (анын структуралык элементинин) текстинин жарымынан ашыгын түзөт, ошондой эле айрым өзгөртүүлөрдү жана толуктоолорду киргизүү баяндоо же кабылдоо үчүн техникалык жактан кыйынчылыктуу.

Мыйзам долбоору менен Кыргыз Республикасынын мыйзамдарына ылайык сот приставдарга жүктөлгөн милдеттердин жана функциялардын өзгөчөлүктөрүн эске алуу менен Сот приставдар кызматынын түшүнүгүн тактоо сунушталууда.

Сот приставдардын ишинин өзгөчөлүгүн жана аларга Кыргыз Республикасынын “Сот приставдары жөнүндө” Мыйзамы менен коюлган милдеттерин эске алганда, Сот приставдар кызматын укук коргоо категориягасына кошуу мүмкүн эмес, анткени алар ал кызматынын бардык функцияларына ээ эмес, бирок атайын каражаттарды жана табелдик ок атуучу куралын алып жүрүү жана сактоо укугу, ошондой эле аларды белгиленген учурларда колдонуу сот тутумунун мамлекеттик жарандык кызматкерлерге каралган эмес, ошол себептен сот приставдарын кайсыл мамлекеттик кызматтын түрүнө кирүүсүн аныктоого болбой жатат. Буга байланыштуу сот приставдар кызматын сот тутумунун атайын кызматы катары аныктоо сунушталууда. Аталган өзгөртүүлөр сот тутумунун адистештирилген кызматынын түшүнүгүн так аныктоого, мындан тышкары бул кызматты мамлекеттик кызматтын ажырагыс бөлүгү катары белгилөөгө мүмкүндүк берет.

Ошондой эле сот приставдар кызматынын ишин уюштуруу маселелери такталууда, сот приставдар кызматынын бөлүмдөрүнүн түзүмдүк жана штаттык санынын ичинен алардын ишин уюштуруу-методикалык башкаруу ыйгарым укуктуу бөлүмгө жүктөлүүдө.

Мыйзам долбоору сот приставдар кызматына кабыл алуу маселелерин жөнгө салат, сот приставдарынын конкурстук негизде кабыл алууну, кадрлардын резервин түзүүнү жана сот приставынын ишинин өзгөчөлүктөрүн эске алуу менен аңгемелешүү, аскердик-дарыгердик комиссиянын корутундусу (справкасы) жана дене тарбия боюнча нормативдерди тапшыруунун жыйынтыгы боюнча дайындоону камтыйт.

Бул мыйзам долбоорунун сунушталып жаткан өзгөртүүлөрдү эске алуу менен кабыл алынышы сот приставдарынын кызмат ордуна жарандарды кабыл алуунун жол-жобосун тездетет.

Мыйзам долбоору сот приставдар кызматынын практикалык тажрыйбасын эске алуу менен Кыргыз Республикасынын жаңы Жазык-процесстик кодексинде жана Кыргыз Республикасынын Граждандык-процесстик кодексинде каралган кызматтык ыйгарым укуктарды эске алуу менен сот приставдардын милдеттери күчөтүлүп, сотко келүүдөн качкан адамдарды мажбурлап алып келүү боюнча милдеттерди каралган.

Сунушталып жаткан Мыйзам долбоору талапкерлерге коюлган квалификациялык талаптарды, сот приставдарынын атайын баштапкы даярдыгы деталдуу түрдө жөнгө салуу, анын айрым беренелеринде каралган, жөндөмдүүлүк сынагын жана аттестациясын киргизүүнү сунуштайт.

Учурда сот приставдар Кыргыз Республикасынын Ички иштер министрлигинин милициянын генерал-майору Э.А. Алиев атындагы Академиясында 2018-жылдын 22-ноябрындагы №189 сандуу сот приставдары кызматынын кызматкерлерине бюджеттен тышкаркы билим берүү Келишиминин негизинде атайын баштапкы даярдыктан өтүшүүдө.

Жогорудагы Келишимдин 3.2-пунктуна ылайык, бир сот приставын окутуу (даярдоо) үчүн төлөмдүн өлчөмү 500 сом 14 тыйынды түзөт. Ошол эле учурда штаттык ыраатамага ылайык, республика боюнча бардык сот приставдарын окутууга (даярдоого) мамлекеттик бюджеттен 224 562,86 сом талап кылынат.

*Республика боюнча сот приставдардын жалпы саны 449 бирдик.*

*449\*500,14 = 224 562,86 сом.*

Ошону менен бирге, тактоо үчүн баса белгилей кетүүчү нерсе, сот приставынын атайын даярдыгы жаңы норма болуп саналбайт, сот приставынын атайын даярдыгы “Сот приставдар жөнүндө” Кыргыз Республикасынын колдонуудагы Мыйзамынын 1-беренесинин 5-пунктунда каралган, ал эми бүгүнкү күндө колдонуудагы Мыйзамдын талаптарына ылайык 180 сот приставдары атайын даярдыгын өтүшкөн. Мыйзам долбоорунда окуу жайын тандоонун тартиби жана шарттары жана сот приставдарынын даярдоонун предмети такталат.

Мыйзам долбоорунун жаңы 4-главасында сот приставдар кызматына тиешелүү кызматтарды жана атайын наамдарды киргизүү каралган.

Колдонуудагы Мыйзамга ылайык, сот приставына Кыргыз Республикасынын мамлекеттик кызматчыларынын атайын класстык чени ыйгарылат.

Укук коргоо органдарына негизинен окшош болгон сот приставдарынын милдеттеринин жана функцияларынын спектрин, ошондой эле колдонуудагы Мыйзамдын талаптарына ылайык жогорку билими бар жарандар сот приставы боло алат, ал эми улук жана Башкы сот приставдары үчүн жогорку юридикалык билими бар адамдарды эске алып, Мыйзам долбоорунда сот приставдар үчүн атайын наамдарды белгилөө сунушталууда.

Буга байланыштуу Мыйзам долбоору менен сот приставдар кызматына атайын наамдарды ыйгаруу, төмөндөтүү жана андан ажыратуу тартиби каралган. Атайын наамдар үчүн үстөктөрдү учурдагы атайын класстык чендерге үстөк акыга тете кылуу сунушталууда жана бул бөлүктө Мыйзам долбоорунун кабыл алынышы менен бюджеттен кошумча каражат талап кылынбайт.

|  |  |  |
| --- | --- | --- |
| **Атайын класстык чин** | **Атайын наам** | **Сом менен үстөк** |
| Кенже юрист | СПК кенже лейтенанты | 600 |
| 3-класстагы юрист | СПК лейтенанты | 800 |
| 2-класстагы юрист | СПК улук лейтенанты | 900 |
| 1-класстагы юрист | СПК капитаны | 1000 |
| 3-класстагы юстициянын кенешчиси | СПК майору | 1200 |
| 2-класстагы юстициянын кенешчиси | СПК подполковниги | 1300 |
| 1-класстагы юстициянын кенешчиси | СПК полковниги | 1400 |

Мыйзам долбоорунун жаңы 5 жана 6-главаларында сот приставдардын кызмат өтөө тартибин, анын ичинде сот приставды башка жерге которуу, аны ротациялоо, которуу жана милдеттерин убактылуу жүктөө, ошондой эле ар кандай негиздер боюнча кызматты токтотуу тартибин белгилөө сунушталат.

Мыйзам долбоорун иштеп чыгууда Сот приставдары кызматынын иш жүзүндөгү тажрыйбасы эске алынган. Мыйзам долбоорун даярдоонун алкагында ушул сыяктуу иш чөйрөдөгү Кыргыз Республикасынын, Казакстандын жана Россиянын сот приставдарынын ишин жөнгө салуучу ченемдик укуктук актылары ошондой эле укук коргоо органдарынын ченемдик укуктук актылары изилденген.

Мыйзам долбоорунун кабыл алынышы сот приставдардын кадыр-баркын жогорулатуу менен бирге сот приставдар кызматына жогорку квалификациялуу, даярдалган адистерди тартуусун күчөтөт деп ойлойбуз.

Бул мыйзам долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, коомдук талкуулоо максатында Кыргыз Республикасынын Жогорку Сотуна караштуу Сот департаментинин сайтына 2021-жылдын \_\_\_\_ декабрынан 2021-жылдын \_\_\_\_ январына чейин жайгаштырылган.

Бул мезгилде мамлекеттик органдардан жана жарандардан келип түшкөн сын-пикирлер жана сунуштар эске алынып, Кыргыз Республикасынын ченемдик укуктук актыларына ылайык сот притавдарга жүктөлгөн милдеттердин жана функциялардын өзгөчөлүктөрүнүн негизинде эске алынды.

Сунушталган Мыйзам долбоору Кыргыз Республикасынын Конституциясына дал келет, колдонуудагы укуктук ченемдик актыларга жана эл аралык ченемдик актыларына каршы келбейт.

Мыйзам долбоорунун жоболоруна Кыргыз Республикасынын Юстиция министрлигинин корутундусуна ылайык коррупцияга каршы аракеттенүү, адам укуктарын коргоо жана гендердик экспертиза жүргүзүлгөн.

**Кыргыз Республикасынын**

**Жогорку сотуна караштуу**

**Сот департаментинин директору У.М. Кожомбердиев**

**Кыргыз Республикасынын**

**Жогорку сотуна караштуу**

**Сот департаментинин**

**укуктук камсыздоо**

**бөлүмүнүн башчысынын м.а. К.С. Черикчиев**